આમિર ખાન, સલમાન ખાન વીસ વરસ પહેલાં જેવા દેખાતા હતા તેવા આજે નથી જ દેખાતા. તે છતાં આમિર ખાનમાં કંઈક આમિરપણું રહે છે અને સલમાન ખાનમાં સલમાનપણું હોય છે. અમિતાભ બચ્ચન ૭૫મા વરસે અને ધર્મેન્દ્ર ૮૧મા વરસે પણ તેમના આગવા ચહેરાને કારણે આજે પણ ઓળખાય છે. ડુપ્લિકેટ ગમે તેટલા હોય તે છતાં ઓરિજીનલની સાથે કોઈ હરિફાઈ ન થઈ શકે. તેનું કારણ શું? તમે તમારા જેવા કેમ દેખાઓ છો? એ સવાલનો જવાબ કોમ્પ્યુટર સાયન્ટિસ્ટ શોધી રહ્યા છે. તેમને વળી આવું વિચારવાની કે શોધવાની શું જરૂર પડે? તેવો સવાલ જરૂર થાય. એક તો કોમ્પ્યુટરમાં તમારો ડેટાબેઝ તૈયાર થઈ જ રહ્યો છે. જો તમે સ્માર્ટફોન વાપરતા હશો તો તમને દેખાશે કે તમે જે વ્યક્તિને ફોન કરો છો કે સોશિયલ મીડિયામાં ચેટ કરો છો ત્યારે જે તે વ્યક્તિનો ચહેરો પણ દેખાશે જો એ વ્યક્તિએ પોતાનો ચહેરો પોતાના નામની સાથે, ઈમેઈલમાં કે સોશિયલ મીડિયામાં ચિટકાડ્યો હશે તો. હવે વીડિયો કોલ પણ આવી ગયા છે ત્યારે તમે સીધી તે વ્યક્તિને સામે સ્ક્રિન પર જોઈ શકો છો. એ વ્યક્તિ જો કે હજી રૂબરૂ નથી લાગતી પણ ટૂંક સમયમાં વર્ચ્યુઅલ રિયાલિટી દ્વારા તમે એ વ્યક્તિની સામે બેઠા હો કે ઊભા હો તેવું પણ શક્ય બનશે, પણ એવું કરવા માટે એટલે કે ૩ડી ઈમેજ ઊભી કરવા માટે જરૂરી બને છે તમારા ચહેરાની વિવિધ ભાવ ભંગિમા તમે બોલો ત્યારે કઈ રીતે બદલાય છે તે ડિજિટલાઈઝડ કરવા જાણવું જરૂરી બને છે.